Predkladacia správa

	Materiál „Návrh na zrušenie uznesenia vlády SR č. 1022 zo dňa 6. 12. 2000“ sa predkladá na rokovanie vlády Slovenskej republiky z vlastnej iniciatívy. Obsahom materiálu je návrh na zrušenie Rady ministra na reformu sociálneho poistenia ako poradného, koordinačného a iniciatívneho orgánu ministra práce, sociálnych vecí a rodiny, ktorá bola zriadená rozhodnutím vlády  Slovenskej republiky.
 
	Rada ministra na reformu sociálneho poistenia nesplnila svoj účel a jej charakter bol formálny rovnako ako aj charakter pracovnej skupiny na reformu sociálneho poistenia, ktorá bola zriadená ako orgán rady na zabezpečenie činnosti rady a zabezpečenie prác na reforme sociálneho poistenia v Slovenskej republike. Zrušením Rady sa vytvorí priestor pre vytvorenie poradného orgánu ministra pre reformu sociálneho poistenia, ktorý by mal pružnejšie a efektívnejšie zabezpečovať práce súvisiace s reformou sociálneho poistenia, najmä systému dôchodkového  poistenia v Slovenskej republike.
 
	Predkladaný materiál nemá finančný, ekonomický a environmentálny vplyv a vplyv na zamestnanosť. 
 
Návrh na zrušenie uznesenia vlády SR č. 1022 zo dňa 6. 12. 2000 bol predložený na medzirezortné pripomienkové konanie,  v rámci ktorého 15 pripomienkujúcich subjektov neuplatnilo žiadne pripomienky, Konfederácia odborových zväzov SR zaujala k návrhu na zrušenie rady odmietavé stanovisko a  3 subjekty pripomienky nezaslali. Vyhodnotenie pripomienkového konania je súčasťou predkladaného materiálu. Materiál sa predkladá na rokovanie vlády Slovenskej republiky bez rozporu.